พอดีว่ามีเพศสัมพันธ์ แล้วมีกลิ่นคาว/เหม็น ออกมาจากน้ำหล่อลื่นไม่มีอาการปวด คัน หรือบวมใดๆจะมีกลิ่นแค่ ตอนมีน้ำหล่อลื่น ไม่ทราบว่าเกิดจากปัญหาอะไรคะแล้วมีวิธีรักษาด้วยตัวเองเบื้องต้นอย่างไรบ้างไม่เคยเป็นมาก่อนเลยอาการนี้
สวัสดีค่ะ น้ำที่ออกจากช่องคลอดหลังมีเพศสัมพันธ์ ก็น่าจะมีทั้งตกขาวและน้ำหล่อลื่นปนกันซึ่งหากมีกลิ่นเหม็นผิดปกติ โดยที่ไม่มีอาการคันหรือแสบช่องคลอด ไม่มีปวดท้องน้อย ก็น่าจะเกิดจากมีการอักเสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด ได้แก่ เชื้อแบคทีเรียชนิดดี (lactobacilli bacteria) ลดลงจากสาเหตุต่างๆ เช่น ช่องคลอดมีความเป็นด่างจากการโดนหลั่งน้ำอสุจิบ่อยๆ หรือจากการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน แต่ไม่จัดเป็นโรคติดต่อทางเพศสัมพันธ์ เพราะฝ่ายชายจะไม่ได้ติดเชื้อชนิดนี้ไปด้วยสำหรับการรักษา ก็คือควรหลีกเลี่ยงปัจจัยในการเกิดดังกล่าว แต่หากอาการเป็นมาก คือ มีตกขาวออกมามากร่วมด้วย และตกขาวก็มีกลิ่นเหม็น ก็ควรไปพบแพทย์เพื่อให้พิจารณาจ่ายยาปฏิชีวนะฆ่าเชื้อให้ทาน เช่น เมโทรนิดาโซล (metronidazole), คลินดามัยซิน (clindamycin) เป็นต้น ทั้งนี้ เมื่อทานยา อาการก็จะหายไปได้ แต่ก็สามารถกลับมาเป็นได้อีก เมื่อมีปัจจัยต่างๆ เกิดขึ้นนอกจากนี้ ตกขาวและน้ำหล่อลื่นที่มีกลิ่น ยังอาจเกิดจากการทานอาหารที่มีกลิ่นรุนแรง ก็จะทำให้สารคัดหลั่งต่างๆ ของร่างกายมีกลิ่นเหม็นได้เช่นกัน แต่หากมีตกขาวที่มีปริมาณมากร่วมและมีสีเขียวเหลืองคล้ายหนอง มีเจ็บหรือแสบช่องคลอด หรือมีปวดท้องน้อย ก็อาจเกิดจากสาเหตุอื่นๆ เช่น ติดเชื้อปรสิตในช่องคลอด ติดเชื้อหนองใน ติดเชื้อในมดลูก เป็นต้น ซึ่งในกรณีหลังนี้ ควรไปพบแพทย์เพื่อรักษาค่ะ